**BIUDŽETINĖS ĮSTAIGOS GARGŽDŲ ATVIRO JAUNIMO CENTRO**

**2021 METŲ VEIKLOS ATASKAITA**

1. **JAUNIMO CENTRO PRISTATYMAS**

Biudžetinė įstaiga Gargždų atviras jaunimo centras (toliau – Jaunimo centras) Juridinių asmenų registre įregistruotas 2016 m. vasario 2 d. Buveinės adresas: Klaipėdos g. 74, Gargždai, Klaipėdos r.

Jaunimo centras naudojasi Klaipėdos rajono savivaldybės patalpomis Gargžduose, Kvietinių g. 30. Pirmame aukšte: atviro darbo su jaunimu veikloms skirti du kabinetai, kūrybinės dirbtuvės, konsultacijų kabinetas ir darbuotojų kabinetas. Antrame aukšte − patalpos, skirtos tarptautinių savanorių apgyvendinimui. Taip pat Jaunimo centrui priklauso Laugalių gatvėje esantis Jaunimo parkas ir Klaipėdos g. 74 garaže įrengtos kūrybinės dirbtuvės.

Nuo 2017 m. rugsėjo 1 d. Klaipėdos rajono savivaldybės mero 2017-07-17 potvarkiu Nr. MP-50 patvirtinta Jaunimo centro direktorė Inesa Greivienė, kuri nuo 2020 m. sausio 27 dienos yra vaiko auginimo atostogose.

Nuo 2020 m. sausio 27 d. Klaipėdos rajono savivaldybės mero 2020-01-20 potvarkiu Nr. MP-11 Jaunimo centro direktorę pavaduoja jaunimo darbuotoja Deimantė Venckutė.

Jaunimo centras savo veiklą organizuoja vadovaudamasis atvirojo, mobilaus, skaitmeninio, informavimo ir konsultavimo darbo su jaunimu principais bei atsižvelgdamas į jaunimo poreikius. Vykdoma socialinė, prevencinė, ugdomoji-kūrybinė, jaunimo užimtumo veikla, teikiamos pirminės emocinės pagalbos ir minimalios vaiko priežiūros paslaugos.

2021 m. numatytos Jaunimo centro prioritetinės kryptys: jauno žmogaus poreikių atliepimas, savanorystės skatinimas, verslumo galimybių ieškojimas, tarpinstitucinis bendradarbiavimas, tarptautiniai projektai, mobilus darbas su jaunimu. Pagrindinis metų tikslas − sudaryti sąlygas jaunuolių saviraiškos poreikių tenkinimui per įvairiapusę patirtinę, tarptautinę, savanorišką veiklą, ugdant kūrybines galias ir gebėjimus bei tobulinant atviro darbo su jaunimu veiklos formas. Jaunimo centre kasmet siekiama sudaryti didesnes galimybes prisidėti prie rizikos jaunimo socialinės atskirties mažinimo, konstruktyvaus dalyvavimo visuomeniniuose procesuose, jaunimo įsitraukimo į jam naudingą ir prasmingą veiklą, darbo rinkai reikalingų įgūdžių ugdymo ir didesnių karjeros galimybių užtikrinimo, socialinių ir gyvenimo įgūdžių ugdymo. Jaunuoliai, dalyvaudami Jaunimo centro veiklose, yra skatinami konstruktyviai kurti ateitį, atsisakyti blogų įpročių, ugdyti sveiką gyvenseną, įgyti įvairių profesinių bei amatų kompetencijų.

Jaunimo centre, 2021 m. gruodžio 31 d. duomenimis, dirbo: vyriausiasis buhalteris (0,5 etato), 2 jaunimo darbuotojai (2 etatai), 2 jaunimo darbuotojai mobiliam darbui su jaunimu (2 etatai), ūkvedys (1 etatas), jaunimo darbuotojas darbui su projektais, jaunimo konsultavimu ir informavimu bei tarptautine savanoryste (1 etatas), jaunimo darbuotojas psichologinėms konsultacijoms (0,5 etato).

**II.** **JAUNIMO CENTRO BIUDŽETAS**

1 lentelė. **Per finansinius metus gautos lėšos, jų šaltiniai ir lėšų panaudojimas pagal išlaidas**

|  |  |  |  |
| --- | --- | --- | --- |
| Finansavimo šaltinis | Gauta lėšų suma per metus Eur | Panaudota lėšų suma per metus, Eur | Panaudojimas pagal išlaidų rūšį |
| Savivaldybės biudžetas (kartu su  Sodros lėšomis) | 98 913 | 98 913 | Darbo užmokestis ir socialinis draudimas |
| 30 134 | 30 134 | Prekių ir paslaugų naudojimas |
| 0 | 0,00 | Ilgalaikis turtas |
| Savivaldybės biudžetas (projektai) | 6240 | 6240 | Prekėms ir paslaugoms |
| Valstybės biudžetas (Jaunimo reikalų departamento prie Socialinės apsaugos ir darbo ministerijos, (toliau −– JRD) finansuojami projektai) | 12 000 | 12 000 | Darbo užmokestis ir socialinis draudimas |
| Valstybės biudžetas (JRD finansuojami projektai) | 14 500 | 14 500 | Prekėms ir paslaugoms |
| Lėšos už paslaugas ir nuomą iš kitų organizacijų | 120 | 120 | Prekėms ir paslaugoms |
| Tarptautinių organizacijų lėšos | 1606 | 1606 | Darbo užmokestis ir socialinis draudimas |
| Tarptautinių organizacijų lėšos | 8761 | 8761 | Prekėms ir paslaugoms |
| Parama | 312 | 312 | Prekėms ir paslaugoms |
| **Iš viso:** | 172 586 | 172 586 | - |

2 lentelė. **2021 metais Jaunimo centre įgyvendinti projektai**

|  |  |  |  |
| --- | --- | --- | --- |
| Eil. Nr. | Projekto pavadinimas | Finansavimo šaltinis | Gautos lėšos  Eur |
| 1 | „Mobilus darbas Klaipėdos rajone“ | Jaunimo reikalų departamentas prie SADM | 11 100 |
| 2 | #Ištrūk | Jaunimo reikalų departamentas prie SADM | 15400 |
| 3 | #Jaunimasveža | Tarptautinių organizacijų lėšos | 7402 |
| 4 | „Savanorystė Visuomenės sveikatos biure“ | Tarptautinių organizacijų lėšos | 2965 |
| 5 | „Auksinės lemputės 2021“ | Klaipėdos rajono savivaldybės jaunimo politikos plėtros programa | 1780 |
| 6 | „Dienos vasaros stovykla Probacijos tarnybos įskaitoje esantiems jaunuoliams“ | Klaipėdos rajono savivaldybės narkotikų kontrolės ir nusikalstamumo prevencijos programa | 1000 |
| 7 | „Sutepk ratukus“ | Klaipėdos rajono savivaldybės jaunimo politikos plėtros programa | 420 |
| 8 | „Kino filmai po atviru dangumi“ | Klaipėdos rajono savivaldybės jaunimo politikos plėtros programa | 920 |
| 9 | „Emocijos, spalvos ir aš“ | Klaipėdos rajono savivaldybės jaunimo politikos plėtros programa | 420 |
| 10 | Elektros instaliacijos tvarkymo darbai | Klaipėdos rajono savivaldybė | 1700 |
|  |  | **Iš viso:** | **43 107** |

**III. JAUNIMO CENTRO TURTAS**

2021 m. gruodžio 31 d. duomenimis, Jaunimo centro ilgalaikio turto likutinė vertė –365 341,98 Eur. Per ataskaitinį laikotarpį iš Savivaldybės biudžeto Jaunimo centras neįsigijo naujo ilgalaikio turto.

**IV. JAUNIMO CENTRE TEIKIAMOS PASLAUGOS IR JŲ GAVĖJAI**

**4.1. Paslaugų gavėjai**

Nuo 2021 m. sausio 1 d. Jaunimo centro bendras lankytojų skaičius – 1578 unikalūs jaunuoliai, atėję bent vieną kartą į Jaunimo centrą. Bendras apsilankymų skaičius – 2869. Jaunimo centro lankytojų amžius 14–29 m.

Per dieną apsilankančių jaunuolių vidurkis – 21. Jaunuolių amžiaus vidurkis – 20 m. Nustatytas mažiau galimybių turinčių lankytojų skaičius – 43. Žalingų įpročių turinčių jaunų žmonių skaičius – 395. Minimali vaiko priežiūra Jaunimo centre buvo taikoma 7 jaunuoliams.

Mobilus darbas su jaunimu nuo 2021 m. sausio 1 d. buvo vykdomas Veiviržėnų, Priekulės, Dauparų−Kvietinių, Vėžaičių ir Agluonėnų seniūnijose. Per ataskaitinį laikotarpį mobilaus darbo su jaunimu veiklose dalyvavo 367 unikalūs jaunuoliai. Iš jų mažiau galimybių turinčių lankytojų skaičius – 69. Bendras apsilankymų skaičius – 723. Minimali vaiko priežiūra mobilaus darbo su jaunimu seniūnijose taikyta 18 jaunuolių.

1 diagrama. **Lankytojų skaičius Jaunimo centre 2016–2021 m.**

2 diagrama. **Unikalių jaunų žmonių seniūnijose, su kuriais palaikomas reguliarus kontaktas vykdant mobilųjį darbą su jaunimu, skaičius 2019−2021 m**.

**4.2. Savanorystė**

2021 metų plane buvo numatyta Jaunimo centre priimti 4 Jaunimo savanoriškos tarnybos ir 2 tarptautinius savanorius. Per metus Jaunimo centre 7 savanoriai baigė 6 mėnesius trukusią Jaunimo savanorišką tarnybą ir nuo 1 iki 3 mėnesių savanoriavo 21 mūsų rajono savanori~~s~~. Jaunimo centre vystoma tarptautinė savanorystė. Pagal projektą „Tarptautinė savanorystė Gargždų atvirame jaunimo centre“ savanorystę atliko du vaikinai iš Albanijos ir Vokietijos bei mergina iš Vokietijos. Pagal projektą „Tarptautinė savanorystė Visuomenės sveikatos biure“ savanoriavo tarptautinė savanorė iš Serbijos.

Gargždų atviras jaunimo centras 2021 m. gavo ilgalaikę akreditaciją koordinuoti tarptautinius solidarumo korpuso savanorystės projektus, įgijo siunčiančios ir priimančios organizacijos statusą septyn~~e~~riems metams.

3 lentelė. **Jaunimo centro dalyvavimas tarptautiniuose projektuose**

|  |  |  |  |
| --- | --- | --- | --- |
| Eil. Nr. | Projekto pavadinimas | Data | Dalyvių skaičius be vadovų |
| 1 | Nuotolinis: European Democracy for youngsters | 2021-02-10/2021-02-20 | 4 |
| 2 | Lenkija: Journalism for everyone | 2021-08-10/2021-08-24 | 8 |
| 3 | Ukraina: Training for youth trainers | 2021-11-28/2021-12-08 | 1 |

**4.3. Dalyvavimas darbo rinkoje**

Bendradarbiaujant su Klaipėdos rajono užimtumo tarnyba Jaunimo centre stažuotes, skirtas stažuotojo darbo įgūdžiams ar profesinei kvalifikacijai kelti, atkurti bei tobulinti, atliko 4 jauni žmonės.

Bendradarbiaujant su Klaipėdos profesinio ir aukštojo mokslo ugdymo įstaigomis profesinę praktiką Jaunimo centre atliko 3 jauni žmonės.

2021 metais Jaunimo centre buvo įgyvendintos veiklos praktinių ir verslumo įgūdžių ugdymui: verslo simuliaciniai žaidimai, karjeros 8 išvykos, gyvoji biblioteka, susitikimai su verslininkais.

**4.4. Jaunimo konsultavimas ir informavimas**

Jaunimo centre nuo 2018 metų įkurtas jaunimo konsultavimo ir informavimo taškas. Per metus jaunimui suteiktos 78 informavimo ir konsultavimo paslaugos. Konsultacijų temos: studijų pasirinkimas, darbas, santykiai poroje, santykiai šeimoje, motyvacija, savanorystė, mokslai, finansai, fizinė ir emocinė sveikata, narkotinių medžiagų ir alkoholio prevencija. Jaunimo centras orientuojasi į rizikos grupėms priklausančius jaunus žmones, tuo pačiu ir į NEET (niekur nesimokantis ir nedirbantis jaunimas). Suteiktų individualių konsultacijų skaičius jaunuoliams – 390. 7 jaunuoliams suteiktos minimalios priežiūros paslaugos, šeši jaunuoliai lydėti dėl elgesio pokyčio, 80 jaunuolių nukreipta pas psichologą. Bendradarbiaujant su Probacijos tarnyba, 10 jaunuolių suorganizuota savaitės trukmės dienos stovykla vasaros metu. Pirminės prevencijos tikslais dirbta individualiai su 10 jaunuolių. Per ataskaitinį laikotarpį dalyvauta 10 atvejo vadybos posėdžių ir Vaiko gerovės komisijos 12 posėdžių. Vieną kartą ketvirtyje dalyvauta atvejo analizėse su kitų atvirų jaunimo centrų darbuotojais, pasidalinta patirtimi.

**4.5. Veiklos jaunimui**

Jaunimo centre taikomi darbo su jaunimu metodai: informavimas, konsultavimas, lydėjimas, savanorystės skatinimas, mokymai, amatų dirbtuvės, stovyklos, žygiai, sportinė veikla, meno, muzikos terapija, savitarpio pagalbos grupės, tarpasmeninis kontaktas ir kita.

Jaunimo darbuotojai ataskaitiniu laikotarpiu įgyvendino ir suorganizavo 124 įvairias veiklas jaunimui (sportinius turnyrus, maisto gaminimo užsiėmimus, pilietiškumo akcijas, susitikimus su įvairių sričių specialistais, filmų vakarus, protų mūšius, žygius, orientacines varžybas, laisvalaikio bei prevencinius renginius ir kita.). Suorganizuoti 3 jaunimo masiniai renginiai: Gatvės muzikos diena, filmų vakarai po atviru dangumi Minijos slėnyje (7 kino seansai), Rugsėjo 1-osios šventė „Vienu ritmu“. Jaunimo darbuotojai su jaunuoliais dalyvavo 4 žygiuose: naktiniame 25 km žygyje ,,Klaipėdos sukilėlių keliais“, Vasario 16-osios žygyje ir 2 patyriminiuose žygiuose.

**V. JAUNIMO CENTRE ATLIKTI PATIKRINIMAI, JŲ REZULTATAI**

Savivaldybės jaunimo reikalų koordinatorius 2021-06-11 identifikavo ir įvertino Jaunimo centro veiklą pagal JRD patvirtintą atvirųjų jaunimo centrų ir atvirųjų jaunimo erdvių identifikavimo ir veiklos kokybės priežiūros tvarkos aprašą. Šio aprašo 1 priedo 15 pozicijų atitiktis „Taip“.

Ataskaitiniu laikotarpiu kitų patikrinimų nevykdyta.

**VI. DIREKTORIAUS VEIKLA ĮGYVENDINANT TIKSLUS, BENDRADARBIAUJANT SU SOCIALINIAIS PARTNERIAIS, KITOMIS ĮSTAIGOMIS**

Jaunimo centras 2021 metais vystė tarpinstitucinį bendradarbiavimą, užmezgė kontaktus ne tik su Klaipėdos rajono įstaigomis, bet ir su apskrityje veikiančiomis įstaigomis, tarnybomis, kurios rūpinasi jaunimo gerove. Suorganizuoti du Klaipėdos rajono tarpinstituciniai susitikimai. Ataskaitiniu laikotarpiu Jaunimo centro darbuotojai kvalifikaciją kėlė 36 kartus. Aktyviai vykdoma viešinimo komunikacija, glaudžiai bendradarbiaujama su žiniasklaida – per metus apie Jaunimo centrą paskelbta 18 straipsnių spaudoje.

Ataskaitiniais metais įstaigoje parengta darbų ir priešgaisrinės saugos dokumentacija, netarnybinių automobilių naudojimo ir kuro nustatymo tarnybos reikmėms tvarkos aprašas, Gargždų atviro jaunimo centro darbuotojų veiklos vertinimo tvarkos aprašas, Gargždų atviro jaunimo centro lankytojų skaičiavimo metodika, Gargždų atviro jaunimo centro pagrindinės veiklos kitų pajamų ir kitos veiklos pajamų programos sudarymo ir vykdymo tvarka, Gargždų atviro jaunimo centro organizuojamų stovyklų jaunimui saugos ir sveikatos instrukcija, Jaunimo darbuotojų veiklos kokybės vertinimo tvarkos aprašas, Gargždų atviro jaunimo centro Vidaus kontrolės politikos aprašas, pakeisti Gargždų atviro jaunimo centro nuostatai, įtraukiant naujas su jaunimu darbo formas.

2021 m. Jaunimo centras persikėlė iš Klaipėdos g. 74 į Kvietinių g. 30. Darbuotojai vykdė persikraustymo darbus, inicijuoti ir įvykdyti remonto ir elektros instaliacijos darbai. Sukurta ir įrengta nauja erdvė jaunimui, suorganizuotas naujų patalpų atidarymo renginys.

4 lentelė. **Jaunimo centro darbuotojų dalyvavimas darbo grupėse ir komisijose**

|  |  |  |
| --- | --- | --- |
| Eil. Nr. | Darbo grupių, komisijų pavadinimas | Jaunimo centro atstovai |
| 1 | Savivaldybės jaunimo reikalų taryba | Deimantė Venckutė |
| 2 | Bendruomeninių organizacijų taryba | Aidas Kryževičius |
| 4 | Klaipėdos rajono visuomeninių jaunimo organizacijų sąjunga „Apskritasis stalas“ | Inesa Gaudutytė,  Deimantė Venckutė |
| 5 | Vaiko gerovės komisija | Aidas Kryževičius |
| 6 | LiJOT „Eurodesk“ tinklas, įkurtas jaunimo informavimo ir konsultavimo taškas nuo 2018-01-30 | Eglė Muižė |
| 7 | Klaipėdos rajono savivaldybės Kultūros taryba | Deimantė Venckutė |
| 8 | Klaipėdos rajono savivaldybės narkotikų kontrolės ir nusikalstamumo prevencijos komisija | Aidas Kryževičius |
| 9 | Savivaldybės jaunimo politikos kokybės vertinimo darbo grupė | Deimantė Venckutė |
| 10 | Jaunimo reikalų departamento prie SADM mokymų vadovų ir jaunimo politikos kokybės užtikrinimo darbo grupė | Deimantė Venckutė |
| 11 | Dalyvavimo jaunimo vasaros akademijoje „Kartu mes galim daug“ darbo grupė | Deimantė Venckutė, Aidas Kryževičius |
| 12 | Jaunimo reikalų departamento prie SADM ir Vokietijos Brangdeburgo žemės Jaunimo Ministerijos darbo grupė rengiant rekomendacijas dėl darbo su jaunimu po pandeminiu laikotarpiu. | Deimantė Venckutė |

**VII. PROBLEMOS, SUSIJUSIOS SU JAUNIMO CENTRO VEIKLA IR SIŪLOMI PROBLEMŲ SPRENDIMO BŪDAI**

Jaunimo parke organizuojant įvairias veiklas yra būtina sumontuoti scenos techniką, −tada susiduriama su privažiavimo problema. Ši problema dar labiau paūmės 2022 metais pradėjus remonto darbus Gargždų kultūros centre, kai padidės poreikis miesto renginius organizuoti Jaunimo parke. Reikalingos lėšos privažiavimo kelio prie estrados scenos ir stovėjimo vietų įrengimui. Reikalinga įrengti 5 m pločio 200 m žvyro kelią su galimybe parkuoti automobilius dešinėje kelio pusėje ir 10 x 8 m ploto automobilių stovėjimo aikštelę scenos galinėje pusėje. Reikalingos lėšos projektui ir rangos darbams apie 48 500 Eur.

Patalpos Kvietinių g. 30, kuriomis naudojasi Jaunimo centras, yra nepakankamos šiuo metu išvystytoms atvirojo darbo su jaunimu veikloms organizuoti. Pirma: netelpa visa turima įranga, aparatūra ir darbo priemonės. Antra: Jaunimo centro 10 darbuotojų (įskaitant ir direktorę) naudojasi vienu 20,79 kv/m darbo kabinetu, nes darbuotojams skirti daugiau kabinetų (pagal turimas patalpas ir jaunuolių srautus) nėra galimybės nepakenkiant jaunimui teikiamų paslaugų kokybei. Jaučiamas didelis poreikis ir problema turėti daugiau kabinetų, kad būtų galima užtikrinti darbuotojų darbo sąlygas ir jie galėtų tinkamai pasiruošti vykdyti darbą su jaunimu, teikti jiems paslaugas.

Nuo 2021 m. vykdomas Jaunimo reikalų departamento prie SADM finansuojamas projektas, kuriame yra skiriamos lėšos psichologo darbo užmokesčiui − 35 darbo valandoms per mėnesį (0,5 etato). Tačiau 2022 metais plečiant paslaugas jaunimui ir turint 8 mobilias darbo su jaunimu vietoves bei vis didėjantį lankytojų skaičių, − tai yra nepakankamos psichologo darbo valandos. Norint atliepti jaunų žmonių poreikį psichologo konsultacijoms, jaunuoliams tektų savo eilės laukti net mėnesį. Reikalinga skirti dar bent 20 val. per mėnesį darbo užmokestį psichologui iš Savivaldybės biudžeto.

Nuo 2019 m. spalio mėn. Klaipėdos rajono savivaldybė pagal panaudos sutartį Jaunimo centrui skyrė automobilį mobiliam darbui su jaunimu. Tai yra laikinas sprendimas. Yra poreikis mini autobusiukui (įsigijimui arba nuomai), su kuriuo būtų galima transportuoti garso aparatūrą, pervežti didesnes priemones, sandėliuoti mobilaus darbo inventorių pačiame automobilyje, pavėžėti jaunuolius į veiklas bei stovyklas. Poreikis mini autobusiukui dar labiau išaugo, nes mobilų darbą nuo 2022 m. vykdo dvi jaunimo darbuotojų komandos, jos vyksta į 8 seniūnijas. Už savo transporto naudojimą darbuotojams kompensuojamos tik kuro išlaidos be eksploatavimo kaštų, bet dažnaišeimoje darbuotojas turi tik 1 asmeninį automobilį, dėl to atsiranda didelis suvaržymas ir mobilumo trūkumas. Patiriama nemažai situacijų, kai kiekviena minutė svarbi.

Jaunimo darbuotoja, l. e. direktorės pareigas Deimantė Venckutė